Jordi Savall
Jordi Savall er en catalansk (spansk) gambespiller og dirigent. Jordi Savall studerede cello på musikkonservatoriet i Barcelona, men efter afsluttet eksamen i 1964 begyndte han at lære sig selv at spille gambe. Under et ophold i Paris havde han på Bibliothèque Nationale stiftet bekendtskab med manuskripter af den franske komponist og gambespiller Marin Marais, hvorved en livslang interesse for tidlig musik og gambespil var opstået.
Jordi Savall studerede fra 1968 på Schola Cantorum Basiliensis i Basel i Schweiz hos dirigenten og gambespilleren August Wenzinger (1905-1996), som han i 1973 efterfulgte i stillingen som lærer i gambespil.
I 1974 dannede Savall sammen med sin kone, sopranen Montserrat Figueras (1942-2011) og andre musikere af forskellige nationaliteter ensemblet Hespèrion XX (siden 2000: Hespèrion XXI), der har specialiseret sig i opførelse af musik fra middelalderen, spansk renæssance og barok (Henry Purcell og Johann Sebastian Bach).
I 1987 dannede Jordi Savall vokalensemblet La Capella Reial de Catalunya, der har indspillet musik af bl.a. Tomás Luis de Victoria og Claudio Monteverdi, og i 1989 Le Concert des Nations, et orkester, der spiller barokmusik og klassisk musik på historiske instrumenter.
Ved en omfattende koncertvirksomhed rundt om i verden og mere end 160 indspilninger (på eget pladeselskab Alia Vox fra 1998) har Jordi Savall vist sig som en dynamisk og farverig fornyer inden for opførelsen af den tidlige musik ikke bare fra Sydeuropa, men fra hele Middelhavsområdet. Et eksempel på dette er den stort anlagte musikalske fortælling om Orienten og Occidenten med osmannisk, arabisk-andalusisk, sefardisk og kretisk musik.
Savall har endvidere indspillet soundtracket til Alain Corneaus prisbelønnede film Tous les matins du monde (1991) om komponisten og gambespilleren Monsieur de Sainte-Colombe (ca. 1640-1700) og hans elev Marin Marais.
Hustruen Montserrat Figueras, datteren Arianna Savall (f. 1972), der spiller harpe og synger, og sønnen Ferran Savall, der synger og spiller theorbe (og guitar), har alle deltaget i Jordi Savalls ensembler i forskellige sammenhæng og har optrådt med ham som familieensemble.
Jordi Savall har modtaget flere priser og udmærkelser, i 2012 Léonie Sonnings Musikpris.